Leeg | Slaai Sonder Blare
Die silwer randjie →
Ek het die laaste bietjie Amarula gedrink. Opgeslurp en myself in elke slukkie verloor. Met geslote oë is ek met elke teugie teruggevoer Afrika toe. Sien, die maroela is vir my soos die vrug van die boom in die middel van die tuin van Eden. Nie omdat dit verbode is of tot sonde lei nie, maar soos 'n tipiese Eva kan ek eenvoudig nie die versoeking weerstaan nie. Nou is my glasie, nes die bottel, leeg.
Ons is in die proses van huise verwissel. Die boekrak loer met leë rakke na my. Weggepak in trommels en bokse en kratte, is my sielskos in woordvorm… wagtend op die trekwa. My hangkas huisves slegs vyf stelle klere. Dis al wat die komende paar dae van my gaan verwag: bedek jou skaamte in die daglig, sodat jy die transformasie van verblyf suksesvol kan voltooi. My laaie, is nes my Amarula-glas, leeg.
Vliegkaartjies vir ons somervakansie is bespreek en betaal. Verblyfbesprekings is deur middel van e-pos bevestig. Kunstefeesvertonings word met entoesiasme afgewag. Die see van die Suidkus, die watervalle tussen Zim en Zambia, Tafelberg en die kalmte van Namibië fluister hul verwelkoming in my slaap. Helaas, my bankrekening, is nes my boekrak, leeg.
Vanaand het ek my rekenaar se geheue verfris. Derduisende kiekies en opnames is ekstern gestoor. Uitgediende data is uitgevee. Musiek is hersien. Applikasies en toepassings is vervang met skoon leêrs en alles is nou op 'n wolkie gebêre. My sleutelbord staar weer na 'n oop bladsy. My rekenaar is nes my bankrekening, leeg.
Ek het geflos, so my mond is ook leeggemaak van ou kos. Ek het die bad gewas en die porseleintroon is ook leeg van alle grillerige bakterieë en aanpaksel. Ons dink te maklik dat die woord "leeg" negatiewe emosies opsluit. Leeg is armoedig. Leeg is moedeloos. Leeg is oordrewe hulpeloos. Tog nie.
Want al is my glas en my boekrak en my bankrekening en my rekenaar leeg… weet ek waar die bottelstoor is… trek ons binnekort na 'n pragwoonstel toe… word my salaris weer oor 'n week of wat inbetaal… skryf ek fluks aan my volgende projek. Leegheid gee my hoop vir nuwe inhoud, nuwe dinge, nuwe moontlikhede… en selfs al bly my glas en my boekrak en my bankrekening en my rekenaar leeg, vanaand loop my hart immers van vreugde oor.
Februarie 18, 2017 at 6:10 nm
Jy laat dit eintlik spesiaal klink, hierdie trekkery. 💐
Februarie 18, 2017 at 12:28 nm
Het op 'n stadium so baie getrek dat as daar 'n vragmotor in die straat gestop het het die hoenders op hul rue gaan le met hulle pote teenmekaar!